b"\n_START_ARTICLE_\nAny dels cinc emperadors\n_START_SECTION_\nContext hist\xc3\xb2ric\n_START_PARAGRAPH_\nL'any 193 va comen\xc3\xa7ar amb la mort de l'impopular emperador C\xc3\xb2mmode, de car\xc3\xa0cter inestable i grans excessos, estrangulat per Narc\xc3\xads. Amb ell finalitzava la dinastia dels Antonins, iniciada per Anton\xc3\xad Pius i continuada pels seus fills adoptius Luci Ver, Marc Aureli i la muller d'aquest \xc3\xbaltim, Faustina Menor, filla del mateix Pius._NEWLINE_El seu successor fou el prefecte de Roma, Pertinax, proclamat emperador l'1 de Gener. Pertinax era un dels millors generals de l'\xc3\xa8poca, molt proper a Marc Aureli i molt lleial al senat, fins al punt que en un primer moment va estar a punt de renunciar al c\xc3\xa0rrec i cedir-lo a Acilius Glabrione, un dels senadors. Pertinax es va esfor\xc3\xa7ar per millorar la distribuci\xc3\xb3 de terres i aliments, enfrontant-se als nobles romans. Tampoc tenia bones relacions amb la Gu\xc3\xa0rdia Pretoriana, decebuda amb el nou emperador per no rebre cap recompensa per haver-lo recolzat. Finalment, aquests acabarien assassinant-lo despr\xc3\xa9s de nom\xc3\xa9s 86 dies al tron, el 28 de mar\xc3\xa7 de 193.\n_START_SECTION_\nGuerra Civil (193-197)\n_START_PARAGRAPH_\nAquell mateix dia els pretorians organitzaren una subhasta pel c\xc3\xa0rrec. Tit Flavi Sulpici\xc3\xa0 va arribar a oferi 20.000 Sesterci a cada soldat per comprar la seva leialtat, per\xc3\xb2 Didi Juli\xc3\xa0 ofer\xc3\xad 25.000 i fou proclamat emperador._NEWLINE_Malgrat tot, tres prominents generals romans clamaven pel tron: Pescenni N\xc3\xadger, governador de S\xc3\xadria; Clodi Alb\xc3\xad, governador de Brit\xc3\xa0nnia i Septimi Sever, al capdavant de les legions de Pann\xc3\xb2nia. Aquest darrer marx\xc3\xa0 amb els seus homes cap a Roma, on aviat aconsegu\xc3\xad el favor dels pretorians i altres antics aliats de Didi Juli\xc3\xa0, qui fou decapitat l'1 de juny de 193. Sever, ara emperador, va ordenar dissoldre als pretorians i execut\xc3\xa0 aquells que havien mort a Pertinax._NEWLINE_Va consolidar una alian\xc3\xa7a amb Clodi Alb\xc3\xad i concentr\xc3\xa0 tots els seus esfor\xc3\xa7os en combatir a Pescenni N\xc3\xadger, ordenant a les seves poderoses legions germ\xc3\xa0niques que avancessin cap a l'est._NEWLINE_Els seus homes creuaren el B\xc3\xb2sfor, vencent a N\xc3\xadger a la Batalla de C\xc3\xadzic, i m\xc3\xa9s tard els tornarien a v\xc3\xa8ncer a la Batalla de Nicea i la definitiva Batalla d'Issos (194). N\xc3\xadger fou assassinat quan fugia per buscar regugir entre els parts i Sever tingu\xc3\xa9 via lliure per trencar l'alian\xc3\xa7a amb Clodi Alb\xc3\xad i enfrontar-s'hi a ell. Alb\xc3\xad fou proclamat emperador per les seves pr\xc3\xb2pies tropes a Brit\xc3\xa0nia, i amb el suport d'un bon nombre de senadors i tamb\xc3\xa9 de les legions d'Hisp\xc3\xa0nia, va creuar fins a la G\xc3\xa0l\xc2\xb7lia, amb un ex\xc3\xa8rcit tan nombr\xc3\xb3s com el de Sever._NEWLINE_Ambd\xc3\xb3s ex\xc3\xa8rcits s'enfrontaren en la Batalla de Lugdunum, en la que es creu va ser la batalla m\xc3\xa9s llarga, nombrosa i sagnant que mai va tenir lloc entre forces romanes. Septimi Sever es va al\xc3\xa7ar amb la vict\xc3\xb2ria i va marxar al damunt del seu cavall sobre el cos decapitat d'Alb\xc3\xad, assolint el poder absolut de l'imperi.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nSeptimi Sever fou el primer d'una nova dinastia que governaria Roma del 193 al 235, essent Alexandre Sever el seu darrer descendent. Durant aquest per\xc3\xadode, el car\xc3\xa0cter militar de l'emperador sort\xc3\xad molt refor\xc3\xa7at._NEWLINE_L'enfrontament entre l'occident rom\xc3\xa0 (Sever) contra l'orient rom\xc3\xa0 (N\xc3\xadger) va causar que la frontera de l'imperi a l'Eufrates result\xc3\xa9s afeblida, fins al punt que acabada la guerra civil, Sever organitz\xc3\xa0 una nova guerra contra els parts._NEWLINE_La guerra civil evidenci\xc3\xa0 el poder que tenien els militars sobre l'imperi. Primer per part dels pretorians, capa\xc3\xa7os de deposar per les armes l'emperador i subhastar el c\xc3\xa0rrec, i despr\xc3\xa9s per part dels generals, lluitant pel poder i enfrontant legi\xc3\xb3 contra legi\xc3\xb3."